text: Li mére pasme trois fois en un tenant,
   Li pére va si ses mains detorgant
   Ke a le tiere l’en sont keut li want:
   Sains Alexis li rendit maintenant.
   Kant il les vit si aler sospirant,
   Iriès en est, mais n’en fait nul semblant
   Car il cremit k’il ne le conoissant:
   De tot en tot a a Diu sen talant.
   "Jesus", dist il, "ki mains en Oriant,
   Kés amistiés est de mére a enfant!
   Chis trés grans dues k’il vont por moi menant
   Or m’est legiers, si l’troverai pesant:
   Au grant juise me revenra devant.
   Ajue, Dius, con en sont desirant !
   S’or me voloie faire a iaus conoissant,
   Tel goie aroient onkes n’orent si grant."
   "Dius", dist li pére, "se j’avoie un siergant
   Ki me wardast chel pelerin errant,
   Jou l’franciroie trestot de maintenant."
   Un en i a ki s’en presente avant:
   "Jou l’warderai, sire, par ten talant,
   Mais nel ferai chiertes ae poi no grant
   Por le francise ke me vais presentant,
   Mais por l’amor au tien gentil enfant
   Le siervirai a trestot men vivant."
  